Episcopul de Ungheni și Nisporeni, Preasfințitul Petru, a folosit o armă mai puțin obișnuită în lupta cu coronavirusul: prelatul a înconjurat Republica Moldova cu avionul, însoțit de icoane făcătoare de minuni. Pe tot parcursul zborului a spus rugăciuni pentru vreme de epidemie.

Preasfințitul Petru a decolat de la Ungheni, însoțit de Icoana Maicii Domnului Făcătoare de Minuni de la Hârbovăț și de Icoana Maicii Domnului „Kasperscaia”, în jurul căreia sunt plasate 43 de sfinte moaște ale sfinților din toată lumea, potrivit Episcopiei Ungheni și Nisporeni. Avionul a înconjurat Republica Moldova pe hotarele ei, iar pe parcursul zborului Preasfințitul Petru a rostit rugăciuni la vreme de epidemie, acatiste ale Maicii Domnului și ale sfinților, pentru ca „oamenii să capete tămăduire, iertare de păcate, ferire de boală și întărire în prevenirea și lupta cu virusul COVID-19”, potrivit site-ului Episcopiei Ungheni.

Icoana cu chipul Maicii Domnului, „Kasperscaia”, este o icoană veche de peste 200 de ani, cu care s-a înconjurat orașul Odessa în timpul războiului, mai scrie site-ul amintit.

Editor: B.P.